text: Flest mister dagpenge i Syddanmark
  04 februar 2013 kl. 09.55
  Knap 1.400 ledige medlemmer af 3F måtte i januar vinke farvel til dagpenge. Det viser en opgørelse efter den seneste dagpengekørsel, skriver Fagbladet 3F.
  Dermed er de nu henvist til at søge kontanthjælp eller den særlige uddannelsesydelse, som kan gives i op til seks måneder, hvis man vælger at uddanne sig.
  Ydelsen svarer stort set til kontanthjælp.
  Samtidig viser 3F's tal, at det især er ledige i region Syddanmark, der bliver ramt. Det hænger formentlig sammen med, at bortset fra København by, så er Fyn det område, der er hårdest ramt af ledighed, ifølge de nyeste tal fra Danmarks Statistik.
  Tallene viser blandt andet, at flere 3F'ere mister dagpengene i Odense end i Aarhus.
  Så mange 3F'ere mistede dagpenge i januar:
  Syddanmark: 385
  Hovedstad: 328
  Midtjylland: 311
  Sjælland: 195
  Nordjylland: 160.
  Fordelt på større byer ser tallene sådan ud:
  København: 115
  Odense: 73
  Aarhus: 52
  Aalborg: 51
  Esbjerg: 22.
  Kilde: 3F.
  